মুন্সিগঞ্জের মালখানগরের সন্তান শৈলেশ বসু চাকরি ছেড়ে ফুটবল খেলতেন, জোড়াবাগান ক্লাবের এক কর্মকর্তা সুরেশ চৌধুরীর অনুরোধে তিনি সেখানে খেলতে গিয়েছিলেন। কিন্তু এক সেমি ফাইনাল ম্যাচে তাঁকে এবং আরেক বাঙাল নসা সেনকে না খেলানোয় তাঁরা এতে ‘বাঙাল-বিদ্বেষের’ গন্ধ পান। পরে তাঁদের ফাইনালে খেলানো হলেও দল হেরে যায়। তখন ক্লাবের ঘটি-প্রশাসকেরা হারের জন্য দুই বাঙালকেই দায়ী করেন। পরে সুরেশ চৌধুরী রাগে-ক্ষোভে ও অপমানে দলের পদ থেকে সরে আসেন, শৈলেশ-নসাকে সঙ্গে নিয়ে। ১৯২০ সালে তাঁরা তিনজন মিলে প্রতিষ্ঠা করেন ইস্ট বেঙ্গল ক্লাব। এ যেন ক্ষিপ্ত-অবহেলিত বাঙালদের আরেক রকম স্বদেশিয়ানার প্রকাশ (গোল্লাছুট, কাশীনাথ ভট্টাচার্য, পৃ. ৩২-৩৩)!